Reisagent skuldig aan diefstal(Argieffoto: Marianne Styan) Die eienaar van ŉ Kaapstadse reisagentskap is Donderdag skuldig bevind aan sewe aanklagte van diefstal nadat sy die geld vir verskeie kliënte se eilandvakansies geneem het, maar nooit die besprekings vir hulle gedoen het nie. Crescenda Meyer (50) het in die Pretoriase handelshof skuldig gepleit op die aanklagte teen haar. Lumka Mahanjana, woordvoerder van die Nasionale Vervolgingsgesag (NVG), het gesê Meyer het ŉ reisagentskap genaamd Style Breakaway Travel bedryf. In 2018 het sewe Gautengse egpare haar gevra om hul groep se reisreëlings vir ŉ vakansie na Zanzibar te hanteer. “Meyer het die groep voorsien van ŉ reisplan en fakture en hulle het afsonderlike betalings met ŉ gesamentlike geheelbedrag van R214 000 gemaak. “Meyer het die geld geneem, maar dit vir haar kêrel geleen,” het Mahanjana gesê. Met hul aankoms by die lughawe voordat hulle met hul eilandvakansie sou vertrek, het die groep besef geen besprekings is gedoen nie. Hulle het ŉ saak van diefstal by die polisie aanhangig gemaak en Meyer is in Junie verlede jaar in Kaapstad in hegtenis geneem. Adv. Patrick Tinyiko Nkuna, staatsaanklaer, het die skuldigbevinding verwelkom en gesê dit gaan openbare vertroue in die vervolgingsgesag help herstel. Meyer word op 3 Desember gevonnis.